SKRIFTLIG FORESPØRGSEL P-0701/03

af Rosa Miguélez Ramos (PSE) til Kommissionen

(3. marts 2003)

Om: Udnyttelse af FIUF i Galicien

Ifølge forlydender i pressen(1) har den galiciske regionalregering forelagt Bruxelles et forslag om at bringe det finansielle instrument til udvikling af fiskeriet (FIUF) i anvendelse med henblik på at finansiere omkostningerne som følge af den biologiske hvileperiode, fartøjerne tilhørende rederiforeningen Gran Sol har fået foreskrevet. Den påtænkte hvileperiode er tilsyneladende fastsat til 45 dage, hvoraf de 30 skal placeres i sammenhæng i perioden mellem juli og oktober. De 15 resterende hviledage kan placeres efter rederens ønske.

Denne hvileperiode berører ikke alene Galicien, men også flåderne i Baskerlandet, Cantabrien og Asturien, selv om regionalregeringerne i disse autonome områder med FIUF-midler vil udbetale støtte til virksomhederne og besætningerne for de 45 hviledage og social sikring for samme periode. I modsætning hertil vil den galiciske regionalregering kun yde støtte til redere og søfolk for 30 dage, og derudover skal virksomhederne dække udgifterne til social sikring for de 45 hviledage og udbetale støtte til besætningerne for de øvrige 15 dage.

Fiskerisektoren i Galicien forstår simpelthen ikke, hvad der ligger bag denne forskelsbehandling. Kan Kommissionen på denne baggrund gøre rede for årsagen hertil? Er grunden til de mere begrænsede midler, den galiciske flåde har adgang til, at Galicien får tildelt færre FIUF-midler end de andre nævnte regioner?

Hvor stor en del af FIUF-midlerne for 2003 til henholdsvis Galicien, Baskerlandet, Cantabrien og Asturien er udnyttet i løbet af årets to første måneder, og hvor stor en del er der tilbage for hver enkelt regions vedkommende?

Hvilke konsekvenser og her bedes Kommissionen om muligt underbygge oplysningerne med tal har Prestige-katastrofen haft for de FIUF-midler, der var afsat til Galicien for regnskabsåret 2003? Hvorledes vil man i den galiciske fiskerisektor kunne finansiere de nødvendige foranstaltninger med henblik på at skabe økonomisk og social samhørighed med det øvrige EU?

Er der stadig FIUF-midler til rådighed i Galicien til finansiering af en modernisering af flåden, omstrukturering af industrien, iværksættelse af sociale foranstaltninger, imødegåelse af biologiske hvileperioder, støtte til udvikling af akvakultur, beskyttelse af kystområderne, gennemførelse af havneanlægs- eller havneombygningsprojekter, markedsføring og fremme af fiskeprodukter, markedsføringsstøtte til producentorganisationer og finansiel støtte til arbejdsløshedsunderstøttelse og førtidspension til fiskere?

(1) Faro de Vigo af 26. februar 2003.

Svar afgivet på Kommissionens vegne af Franz Fischler

(24. april 2003)

Kommissionen kan oplyse det ærede medlem om, at de spanske myndigheder for nylig gav Kommissionen notifikation om en statsstøtteordning for ydelse af godtgørelser til fiskere og redere for midlertidig indstilling af fiskeriet i farvandene ud for Gran Sol. Kommissionens tjenestegrene er i færd med at gennemgå dette lovforslag.

Inden for det operationelle program under FIUF for de spanske mål 1-regioner, som er et tværregionalt program, er Galicien den spanske region, der har fået langt den største FIUF-tildeling.

Tallene for gennemførelsen af den årlige tranche 2003 foreligger først i 2004, jf. artikel 37 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1).

Ifølge de oplysninger, Kommissionen har til rådighed, har Prestige-katastrofen ikke medført nogen indskrænkning af FIUF-tildelingen til Galicien. I øvrigt vedtog Rådet den 20. december 2002 forordning (EF) nr. 2372/2002 om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget(2), som giver adgang til supplerende ikke-regionaliserede FIUF-bevillinger.

De andre foranstaltninger, som det ærede medlem nævner, indgår i integrerede operationelle programmer for regionaludvikling og tværregionale programmer som led i EF-støtterammen for strukturfondenes mål 1 i Spanien, herunder FIUF.

(1) EFT L 161 af 26.6.1999.

(2) EFT L 358 af 31.12.2002.